L-għanja tal-ġust Salm. Għanja għal jum is-Sibt. Tajjeb li nfaħħru l-Mulej, li ngħannu lil ismek, inti l-Għoli, Inxandru filgħodu t-tjieba tiegħek, u billejl il-fedeltà tiegħek, fuq l-għaxar kordi u fuq l-arpa, u bid-daqq taċ-ċetra. Għax inti, Mulej, ferraħtni b'għemilek; għal għemil idejk jien ngħanni bil-ferħ. Kemm huma kbar, Mulej, l-għemejjel tiegħek, kemm huma għolja ħsibijietek! Il-bniedem bla moħħ ma jagħrafhomx, u l-iblah ma jifhimhomx. Imqar jekk iħaddru bħall-ħaxix il-ħżiena, u jwarrdu dawk kollha li jagħmlu l-ħażen, ilkoll għad jinqerdu għal dejjem. Imma inti, Mulej, għal dejjem fl-għoli. Għax l-għedewwa tiegħek, Mulej, l-għedewwa tiegħek jintilfu; jitferrxu dawk kollha li jagħmlu l-ħażen. Imma lili daqs gendus saħħaħtni , żejt ifuħ sawwabtli fuqi. Għajnejja jaqgħu fuq l-għedewwa tiegħi, widnejja jisimgħu bit-telfa tal-ħżiena li qamu għalija. Il-bniedem ġust bħall-palma jħaddar, bħal ċedru tal-Libanu jikber. Imħawlin f'dar il-Mulej , iħaddru fil-btieħi tat-tempju ta' Alla tagħna. Sa fi xjuħithom il-frott jagħmlu, kollhom ħajja u ħdura, biex ixandru li ġust hu l-Mulej, blata tiegħi, u ebda qerq ma jinsab fih.